Rådets resolution

af 21. maj 2002

om europæisk turismes fremtid

(2002/C 135/01)

RÅDET FOR DEN EUROPÆISKE UNION,

SOM HENVISER TIL:

- Rådets konklusioner om turisme og beskæftigelse af 26. november 1997,

- Rådets konklusioner om turisme og beskæftigelse af 21. juni 1999,

- konklusionerne fra Det Europæiske Råd i Lissabon den 23. og 24. marts 2000, navnlig for så vidt angår den åbne koordinationsmetode,

- konklusionerne og handlingsplanen fra Det Europæiske Råds ekstraordinære møde den 21. september 2001,

- meddelelsen fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: "Samarbejde om europæisk turismes fremtid",

- beretningen fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget: "Opfølgning af Det Europæiske Råds møde den 21. september 2001: situationen i den europæiske turistsektor",

- konklusionerne fra samlingen i Rådets (det indre marked, forbrugerpolitik og turisme) den 26. november 2001,

SOM TAGER FØLGENDE I BETRAGTNING:

1. Turisme er en af de vigtigste sektorer i den europæiske økonomi på grund af dens bidrag til de enkelte medlemsstaters BNP og den beskæftigelse, den skaber, og den bidrager i høj grad til at opfylde Lissabon- og Cardiff-processens mål samt til at opnå et egentligt indre marked for tjenesteydelser. Turisme er befordrende for et højt niveau for beskæftigelse og social velstand, bæredygtig vækst, bedre livskvalitet og europæisk integration samt for social og økonomisk samhørighed, idet den yder et betydeligt bidrag til målsætningerne om konvergens.

2. Turisme er en sektor af tværgående karakter, som berøres af talrige EU-politikker. Mens der ikke er nogen fælles europæisk turismepolitik, har mange fællesskabspolitikker og -foranstaltninger inden for områder som f.eks. transport, miljø, ny informationsteknologi, fødevarehygiejne, energi og beskatning en direkte indvirkning på turistsektoren, selv om der ikke altid tages hensyn til dens interesser, før der træffes afgørelser. Dette kræver en bred samarbejdsramme for disse politikker og foranstaltninger.

3. Da udviklingen af mål for turisme og bæredygtighed er indbyrdes forenelige mål, bør turistaktiviteter tage sigte på at bidrage til beskyttelse og forbedring af miljøet. Turisme bør tage hensyn til økonomisk, social og miljømæssig bæredygtighed og nødvendigheden af at bevare natur- og kultur- samt økologiske ressourcer.

4. For at skaffe sig viden om det europæisk turistmarked er det nødvendigt at have de rette oplysninger til at kunne vurdere turistaktiviteten i Fællesskabet.

5. Europa er det vigtigste rejsemål for Europas borgere, men det er tydeligt, at Europas førende stilling som turistrejsemål på verdensplan langsomt svækkes, som det fremgår af Verdensturistorganisationens rapporter og prognoser,

UNDERSTREGER, AT

1. de strukturer og midler, der findes i Fællesskabet, bør anvendes efter den åbne koordinationsmetode og under hensyntagen til nærhedsprincippet og samtidig tilskynde til, at virksomheder og økonomiske og sociale aktører deltager aktivt;

2. det, ud over kravene i Rådets direktiv 95/57/EF om indsamling af statistiske oplysninger vedrørende turisme, er ønskeligt at tilvejebringe måleinstrumenter såsom satellitregnskaber for turismen for at få større viden om og bedre analyser af turismens økonomiske indvirkning og samtidig anerkende betydningen heraf for udformningen og gennemførelsen af fællesskabspolitikker, især i krisesituationer;

3. det bl.a. med henblik på at forbedre ordningen for konsultation og samarbejde mellem medlemsstaterne og styrke turistindustrien er nødvendigt at foretage en systematisk analyse af fællesskabsforanstaltningernes følger for denne sektor, idet der tages hensyn til denne sektors interesser og behov, når foranstaltningerne udformes og gennemføres;

4. det, da turistsektoren i Europa hovedsagelig omfatter små og mellemstore virksomheder (SMV), er af afgørende betydning at give turistindustrien bedre adgang til instrumenter inden for rammerne af EU, der kan hjælpe SMV med at øge deres økonomiske indsats og styrke deres konkurrenceevne; de vil derigennem blive i stand til at yde et større bidrag til en bæredygtig udvikling, og der vil blive skabt grobund for velstand og beskæftigelse;

5. med henblik på at bidrage til forbedringen af Den Europæiske Unions samlede image i verden bør det overvejes at analysere det nuværende image og drøfte mulighederne for at forbedre det, f.eks. ved hjælp af ny informations- og kommunikationsteknologi, ved hjælp af benchmarking af bedste praksis eller ved koordinering af visse kombinerede markedsføringsaktiviteter, som udføres af turistmyndigheder og/eller turistindustrien, samtidig med at det sikres, at konkurrencen mellem medlemsstaterne ikke fordrejes;

6. det er nødvendigt at styrke den rolle, som Det Rådgivende Udvalg for Turisme spiller, især med hensyn til dialogen mellem offentlige og private aktører;

7. det er vigtigt at samarbejde inden for de bestående rammer med de private aktører og offentlige myndigheder i kandidatlandene, andre nabolande og Middelhavsområdet;

8. det er nødvendigt at tilskynde til et tæt samarbejde mellem Det Europæiske Fællesskab og internationale organisationer, der beskæftiger sig med turisme;

9. det er vigtigt at fremme den etiske dimension i turismen, især ved at indføre instrumenter til bekæmpelse af enhver form for udnyttelse af kvinder og børn og ved at betragte turisme som et middel til bekæmpelse af fattigdom i udviklingslandene, og at tage initiativer til at skabe øget bevidsthed om disse spørgsmål i turistindustrien, hos offentlige myndigheder og i det civile samfund;

OPFORDRER KOMMISSIONEN TIL

1. hvert år at forelægge Det Rådgivende Udvalg for Turisme en regelmæssigt ajourført note, som skitserer Kommissionens forskellige planlagte foranstaltninger, som kan indvirke på turistsektoren, således at udvalget kan tilrettelægge sine drøftelser om de spørgsmål, der er af interesse for sektoren;

2. at inddrage Det Rådgivende Udvalg for Turisme i overvågningen af de foranstaltninger, der foreslås i meddelelsen fra Kommissionen: "Samarbejde om europæisk turismes fremtid";

3. at fremme dialogen mellem den offentlige sektor, turistindustrien og andre aktører, især inden for rammerne af et årligt europæisk turismeforum;

4. at indsamle og udbrede oplysninger om samarbejdsnetværk på europæisk plan til fremme af en tilgængelig, kvalitetsorienteret og bæredygtig turisme og konkurrencedygtige virksomheder;

5. at fremme oprettelsen af et system, der kan forbinde regionale, nationale, tværnationale og internationale organer, der er specialiserede i turismeforskning eller beskæftiger sig med analyse af sektorens økonomiske og sociale aspekter og med støtte til sektoren;

6. regelmæssigt at oplyse de offentlige og private aktører i turistsektoren om de finansielle og ikke-finansielle fællesskabsinstrumenter, der findes for virksomheder og regioner, og om, hvorledes de kan anvende disse instrumenter;

7. at gøre det lettere at måle turismens økonomiske indvirkninger ved hjælp af medlemsstaternes gennemførelse af satellitregnskaber for turismen i overensstemmelse med den fælles europæiske metode og om nødvendigt at tilpasse kravene til indsamling af relevante statistiske oplysninger;

8. nøje at følge arbejdet med fastlæggelse af indikatorer for bæredygtig udvikling på turismeområdet med henblik på forberedelse af en "Agenda 21" for den europæiske turisme;

9. at fremme frivillig udveksling af oplysninger mellem medlemsstaterne om den særlige lovgivning vedrørende turistvirksomheders aktiviteter samt kravene i de enkelte medlemsstater for adgang til erhvervene på turismeområdet med henblik på at lette formidlingen af bedste praksis;

10. at styrke arbejdet med at gøre de økonomiske aktører mere bevidste om behovet for bedre information om og kriterier, som er sammenlignelige i hele Den Europæiske Union, for handicappedes adgang til turisme;

11. aktivt at fremme brugen af kvalitetsindikatorer for turistrejsemål på grundlag af en europæisk håndbog, som alle medlemsstater er enige om, navnlig ved at udvikle informationsteknologisystemer til udveksling af oplysninger mellem turistrejsemål;

OPFORDRER MEDLEMSSTATERNE TIL

1. at deltage i gennemførelsen af samarbejdsstrategien mellem turismeaktørerne ved hjælp af den åbne koordinationsmetode;

2. at indkredse organer, der er specialiseret i turismeforskning eller beskæftiger sig med analyse af sektorens økonomiske og sociale aspekter og med støtte til sektoren, og at tilskynde til, at de sammenkobles på europæisk plan;

3. at fremme en hensigtsmæssig anvendelse af finansielle og ikke-finansielle fællesskabsinstrumenter til gavn for turistsektoren;

4. at tilvejebringe de juridiske og statistiske oplysninger samt harmoniserede turismeindikatorer, der er nødvendige for at foretage en integreret evaluering af turistaktiviteten i hele Den Europæiske Union;

5. aktivt at iværksætte en proces med henblik på at gennemføre satellitregnskaber for turismen i henhold til den almindelige europæiske metodologi;

6. at fremme turistvirksomheders og rejsemåls anvendelse af indikatorer for bæredygtig udvikling på turismeområdet, på frivilligt grundlag;

7. på et frivilligt grundlag at medvirke ved udvekslingen af oplysninger om den særlige lovgivning vedrørende turistvirksomheders aktiviteter samt de enkelte medlemsstaters krav om adgangen til erhvervene på turismeområdet med henblik på at lette formidlingen af bedste praksis;

OPFORDRER DEN EUROPÆISKE TURISTINDUSTRI OG ANDRE AKTØRER I TURISTSEKTOREN TIL

1. aktivt at deltage i og støtte Det Europæiske Fællesskabs og medlemsstaternes bestræbelser på at forbedre europæisk turismes tilgængelighed, konkurrenceevne og kvalitet;

2. at styrke deres repræsentation i de europæiske strukturer for at fremme bevidstheden på politisk plan om turismespørgsmål, navnlig med hensyn til forberedelsen af satellitregnskaber for turismen og tilrettelæggelsen af de årlige møder i det europæiske turismeforum;

OPFORDRER KOMMISSIONEN, MEDLEMSSTATERNE OG ANDRE AKTØRER I TURISTSEKTOREN TIL

1. at tilskynde til dialog og partnerskab mellem både rejsemålene og de lokale aktører i hele Europa;

2. at arbejde for, at der tilvejebringes værktøjer og foretages benchmarking af kvaliteten, og for at de på frivilligt grundlag tages i anvendelse på turistrejsemål og i turistvirksomheder med henblik på forbedring af den europæiske turistsektors konkurrenceevne og kvalitet;

3. at øge deres bestræbelser på at lette handicappedes adgang til turisme;

4. at overveje forskellige midler til at styrke Europas stilling og image som en varieret og tiltrækkende gruppe rejsemål, og hvorledes der fremover kan sikres en bæredygtig vækst i turismen i Europa;

5. bedst muligt at udnytte informations- og kommunikationsteknologi ved gennemførelsen af ovennævnte initiativer.